
T L A Č O V Á  S P R Á V A
30. ročník Pohody je tesne pred vypredaním, ostáva posledných 300 vstupeniek
Svätý Jur, 3. jún – Na 30. ročník festivalu Pohoda zostáva v predaji posledných tristo štvordňových vstupeniek. Po ich vypredaní už nebudú k dispozícii ďalšie permanentky ani v e-shope festivalu, ani na mieste počas konania podujatia.

Organizátori tento rok navýšili kapacitu festivalu na 33-tisíc návštevníkov a návštevníčok. Napriek tomu sa dostupnosť štvordňových vstupeniek blíži ku koncu niekoľko týždňov pred začiatkom festivalu, ktorý sa uskutoční od 8. do 11. júla 2026 na trenčianskom letisku.

V predaji zostávajú aj jednodňové vstupenky na stredajší program The Cure Extra Day. Ten otvorí festival už 8. júla a vystúpia počas neho The Cure, The Twilight Sad, Just Mustard, Denis Bango a Hiroko Yamamura. 

Festival Pohoda v roku 2026 oslávi svoje 30. výročie a prinesie program pozostávajúci z hudby, divadla, literatúry, vizuálneho umenia, diskusií a rodinných aktivít. Hlavnými hviezdami Pohody 2026 sú Gorillaz, The Cure, The Prodigy, Lykke Li, Denzel Curry, Oliver Tree či IDLES.


Foto z Pohody 2025:
https://www.pohodafestival.sk/sk/fotopohoda/2025

Lukáš Grešš

